ועדת החינוך, התרבות והספורט, כנסת 23, פרוטוקול מספר 1, 2020-06-01 11:20

איתן גינזבורג: חברי הכנסת, אני מתכבד לפתוח את ישיבת ועדת החינוך, התרבות והספורט של הכנסת.

איתן גינזבורג: ברשות אדוני יושב-ראש הכנסת, חבריי, בהתאם להוראות סעיף 106(א)(1) לתקנון הכנסת, ועדה קבועה תבחר יושב ראש מבין חבריה, לפי המלצת ועדת הכנסת.

איתן גינזבורג: הוועדה המסדרת המליצה על רם שפע.

איתן גינזבורג: ולמען האמת, נדמה לי, אדוני היושב-ראש, שמבין כל המינויים של יושבי-ראש הוועדות, זה אולי המינוי המקצועי ביותר, כי מדובר פה בסופו של דבר באיש חינוך, איש שחיי הספורט והתרבות הם חלק מהוויית חייו.

איתן גינזבורג: איש חינוך בכל רמ"ח איבריו.

איתן גינזבורג: הוא גם למד חינוך, גם היה יושב-ראש התאחדות הסטודנטים ועשה הרבה מאוד למען התחום הזה.

איתן גינזבורג: הוא מכיר היטב את החדר הזה, מכיר היטב את הוועדה הזאת, על עובדיה, על חבריה, ועל תחומי הפעילות שלה.

איתן גינזבורג: באופן אישי אני גם יכול לומר שזה כבוד גדול שאני יכול להמליץ על חבר להיות יושב-ראש ועדה כל כך חשובה של הכנסת.

איתן גינזבורג: אין לי ספק שבכל הדיונים שיהיו כאן, אתם תיהנו מעצם הנושאים שיעלו כאן, אבל גם מעצם נוכחותו של יושב-ראש הוועדה שינהל את העסק הזה.

איתן גינזבורג: לאור כל זאת אני ממליץ להצביע בעד רם שפע כיושב-ראש הוועדה.

איתן גינזבורג: מי בעד? ירים את ידו.

איתן גינזבורג: בעד אישור מינויו של חבר הכנסת רם שפע ליושב-ראש ועדת החינוך – פה אחד

איתן גינזבורג: פה אחד.

וליד טאהא: גם אני הצבעתי בעד, לא משום שאתה מועמד הקואליציה, אלא משום כוונות לשתף פעולה בענייני חינוך.

וליד טאהא: חסמו אותנו משיתוף פעולה בכל התחומים, לפחות בחינוך.

איתן גינזבורג: רם שפע הוא מועמד של הכנסת כולה, קונצנזוס רחב, ואין לי ספק שזו תהיה ועדה לא מפלגתית ולא קואליציונית אופוזיציונית, אלא ממש לגופם של דברים.

וליד טאהא: על כן תמכתי.

איתן גינזבורג: אז אני נותן לך את המקום, תפוס את מקומך, ושיהיה הרבה מאוד הצלחה.

רם שפע: בואו ניתן את הכבוד ליושב-ראש הכנסת.

יריב לוין: צוהריים טובים לכולם.

יריב לוין: רם, המון הצלחה, וברכות גדולות.

יריב לוין: אני חושב שכמו שאיתן תיאר קודם, אתה מגיע עם – דבר אחד שהוא הדגיש, ודבר נוסף שבעיני יש לו חשיבות גדולה מאוד.

יריב לוין: מצד אחד אתה בא עם המון ידע, המון היכרות של התחום הזה.

יריב לוין: צריך גם להגיד, זו לא בושה לומר, תשוקה אמיתית לעסוק בנושאים הכול כך מורכבים והכול כך חשובים האלה.

יריב לוין: אבל מצד שני, אני חושב שאתה בא ממקום של הסתכלות קצת אחרת על המערכת; לא כמישהו שחי עשרות שנים עם איזושהי מערכת שככה זה היה וככה זה ימשיך להיות תמיד, אלא עם איזושהי יכולת שאני חושב שהיא הייתה מאוד מאוד בולטת, אפילו בדברים שלך בנאום במליאה בנושא של יום הסטודנט, של הסתכלות על המערכת גם ממקום ביקורתי, גם ממקום של שינויים ותיקונים, והתאמות שנדרשות למציאות החיים המשתנה בקצב כל כך מהיר שאנחנו חווים.

יריב לוין: אין לי ספק שהצירוף הייחודי הזה של הידע המעמיק מצד אחד, והראייה הזו מהצד השני הם דבר שאני חושב שמערכת החינוך על כל מרכיביה זקוקה לו מאוד, והם יאפשרו לך להוביל ולהפוך את הוועדה הזאת למוקד לא רק של בקרה שוטפת, אלא ממש למוקד של יצירתיות ושל תנופה ושל חידוש ושינוי.

יריב לוין: אני חושב שתקופת הכהונה שלך היא גם אתגר גדול מאוד.

יריב לוין: בפעם הראשונה בוצע פיצול של כל עולם ההשכלה הגבוהה ממשרד החינוך.

יריב לוין: אני מוכרח לומר כאן, ואני אומר את זה בגילוי לב – בדרך כלל אירועים כאלה קורים כתוצאה מאילוצים פרסונליים, קואליציוניים וכדומה.

יריב לוין: אבל בעיני זה מהלך שהיה צריך לקרות מזמן.

יריב לוין: אני יכול לומר שבשנים קודמות, כאשר היו תהליכים של הרכבת ממשלה, היה לא פעם ניסיון לעשות את זה.

יריב לוין: אגב, אני באופן אישי מאמין שלמשרד להשכלה גבוהה צריך היה לצרף גם את משרד המדע וגם את המדען הראשי ממשרד הכלכלה, ואז לייצר באמת משרד עוצמתי שיוביל את ההשכלה הגבוהה ואת החינוך הטכנולוגי, את כל הדברים האלה שמדינת ישראל פשוט לא יכולה להתקיים בלעדיהם.

יריב לוין: אבל אין ספק שהצעד הראשון הזה שנעשה מציב שוב אתגרים גדולים, גם בפני הוועדה הזו, גם במעקב, להבטיח ששתי המערכות יעשו את המעבר ביניהן בצורה נכונה, וגם שהדברים יתפקדו ויעבדו כפי שצריך.

יריב לוין: כך שאין לי ספק שהוועדה הזו בראשותך תהיה מוקד גדול ומשמעותי של עשייה.

יריב לוין: ואם מותר לי גם לומר משהו בנימה של תקווה אישית, מאחר וזו גם ועדת הספורט, אני מקווה שתהיה לך סיבה להזמין אותי לפה לאיזשהו דיון אחרי זכייה של הפועל תל אביב בגביע, בשלב הראשון.

יריב לוין: נהיה עם רגליים על הקרקע.

יריב לוין: אז יש לך גם את העולם הזה, שהוא עולם שהולך להתמודד בתקופה הקרובה עם אתגר אדיר כתוצאה מכל מה שקורה סביב הקורונה וכל ההשלכות שלה גם על העולם הזה.

יריב לוין: אז אני מאחל לך הצלחה ענקית, ובכלל, לכלל חברי הוועדה.

יריב לוין: אני חושב שהולך להיות פה מאוד מעניין ומאוד משמעותי.

רם שפע: תודה גדולה, אדוני היושב-ראש.

רם שפע: רק אנקדוטה, ואז אני אתן לחברי הכנסת להתייחס.

רם שפע: העליתי פוסט שלשום לקראת החזרה של ליגת הכדורגל לחיינו.

רם שפע: כמובן, היה משחק של הפועל נגד מכבי חיפה כמה שעות אחרי זה.

רם שפע: אחת התגובות הכי רווחות הייתה: יש לך משהו במשותף עם יריב לוין.

רם שפע: אני מניח שיש עוד כמה.

רם שפע: חוץ מזה שניצחנו, זה נראה לי הדבר החשוב.

רם שפע: זו הייתה אנקדוטה לא קשורה.

רם שפע: מכיוון שיושב-ראש הכנסת הנכבד ויושב-ראש ועדת הכנסת צריכים לצאת, אני אפתח בכמה מילים קצרות, אחרי זה אני אתן לכם להתייחס, אם תרצו, ואחרי זה אולי כמה מילים על משנתי.

רם שפע: קודם כל, אני חייב לומר שאני נרגש מהמעמד הזה.

רם שפע: מבחינתי זה מאוד מאוד לא מובן מאליו, לקבל על עצמי את ועדת החינוך, התרבות והספורט.

רם שפע: לא חשבתי שזה מה שיקרה פה בשלב הזה של חיי.

רם שפע: גם הייתי פה כסטודנט צעיר אין ספור פעמים, באתי לפה לפעמים לריב, ולפעמים להסכים, אבל בעיקר מתוך הבנה שזה המקום שייצג את הסטודנטים בשנים האחרונות, ועבדתי עם חבר הכנסת מרגי צמוד, הרבה פעמים גם הסכמנו, למרות שזה יפתיע חלק מחברינו.

רם שפע: ברמה האישית, כבוד עצום.

רם שפע: אני מבין שיש בידי אפשרות משמעותית לחולל שינויים משמעותיים.

רם שפע: כמו שיריב אמר, אני מאוד אוהב את המערכות, שתיכף נתייחס אליהן בנפרד, אבל גם יש לי הרבה ביקורת למערכת ואני חושב שיש הרבה מאוד דברים שצריכים להתנהל אחרת.

רם שפע: אז תודה גדולה.

רם שפע: איתן, חברי הטוב והיקר, כבוד לי לקבל ממך את הפטיש.

רם שפע: תודה גם לך, יריב.

רם שפע: נעשה מה שאפשר כדי שהוועדה הזאת תהיה משמעותית, ואחרי זה אני ארחיב בעוד כמה מילים.

רם שפע: תודה גדולה.

 << דובר >> אורלי פורמן: לפני שיריב ואיתן הולכים, אני רוצה לומר איזושהי אמירה.

 << דובר >> אורלי פורמן: אני בכנסת מהכנסת ה-21, זאת אומרת, לראשונה אני נכנסת לוועדה שתעבוד.

 << דובר >> אורלי פורמן: אבל ישבתי במקומות האלו פעמים רבות מאוד כמנכ"לית משרד התרבות והספורט, כמנהלת מחוז תל אביב במשרד החינוך.

 << דובר >> אורלי פורמן: אחד הדברים שתמיד מאוד הפריע לי זה הניידות של חברי הכנסת תוך כדי ישיבה – נכנסים, יוצאים, נכנסים, יוצאים.

 << דובר >> אורלי פורמן: הרגשתי שחוץ מהיושב-ראש, אף אחד לא אתנו באמת לעומק בכל נושא.

 << דובר >> אורלי פורמן: ואני לא רוצה למצוא את עצמי באותה סיטואציה.

 << דובר >> אורלי פורמן: אני מבינה את המורכבות של חברי כנסת שחברים בוועדות שונות, ולוחות זמנים המוקצבים – שני בוקר, שלישי בוקר, רביעי בוקרון.

 << דובר >> אורלי פורמן: עדיין יכול להיות שאפשר לעשות איזשהו מאמץ לראות איזה חברי כנסת, איפה מרביתם נמצאים באותן שתי ועדות ושהן לא תחפופנה.

 << דובר >> אורלי פורמן: לחשוב על משהו, כי אני חושבת שעבודה מקצועית רצינית מצריכה נוכחות סדירה, להיות באמת בדיונים, ולא לקום וללכת.

 << דובר >> אורלי פורמן: זה לא מכבד אותנו ולא את הבאים.

 << דובר >> אורלי פורמן: אז אני זורקת את זה.

 << דובר >> אורלי פורמן: אם אפשרי לחשוב על איזשהו שיבוץ ובחינה של העניין, אני אשמח.

משה אבוטבול: אני גם אצטרף, כי עוד שלוש ועדות – כבר היום ראיתי שאני צריך לקנות נעלי ספורט בשביל לעבור מאחת לשנייה.

משה אבוטבול: בעזרת ה', אתם תמצאו את הדרך הנכונה.

משה אבוטבול: אני רק אומר, אני רוצה לברך אותך, רם.

משה אבוטבול: כשאמרו לי שאתה אמור להיות יושב-ראש הוועדה, זה גירה אותנו יותר ללחוץ להיות בוועדה הזאת.

משה אבוטבול: אני לא יודע כמה זמן, כי יש את הנורבגי ויבואו חדשים, שגם באים עם תיאבון, אבל בינתיים אני פה.

משה אבוטבול: אני מקווה, בעזרת ה', שאני אוכל לתרום את תרומתי גם כמחנך, מורה, מנהל בית ספר בעבר, גם כראש רשות, שהייתה לנו השקה, גם כשהגעתי לפה לוועדה.

משה אבוטבול: הייתי פה בוועדה כראש רשות כשהגעתי לכל מיני סוגיות שהתחוללו בעיר שלנו, בית שמש, כשהייתי ראש עיר, כך שאנחנו מכירים את העבודה הטובה של ועדת החינוך.

משה אבוטבול: זו ועדה טובה מאוד.

משה אבוטבול: אני חושב שידעת מה לבחור.

משה אבוטבול: אני מאחל לך המון הצלחה.

משה אבוטבול: אותי חלק מכירים בגלל – יש אחד שמכירים אותו שהוא עשה הרבה צרות לבני אדם, אז כולם מכירים אותו.

משה אבוטבול: אז אני כנראה מהסוג הזה, אבל בעזרת ה', נעשה לך צרות טובות, שתוכל, בעזרת ה', להצליח יחד אתנו למנף את מערכת החינוך כאחת ההצלחות של מדינת ישראל.

משה אבוטבול: בהצלחה רבה רם.

רם שפע: תודה רבה.

רם שפע: תודה רבה.

רם שפע: חברי כנסת שרוצים להתייחס?

רם שפע: אוקיי, תודה רבה.

רם שפע: תודה יריב ואיתן.

 << דובר >> אורלי פורמן: אני אמרתי להם, אני רוצה להתייחס אליך.

 << דובר >> אורלי פורמן: קודם כל, ברכות חמות.

 << דובר >> אורלי פורמן: זו אחת הוועדות היותר משמעותיות.

 << דובר >> אורלי פורמן: מבחינתי היא מגרש ביתי, תרתי משמע – חינוך, תרבות, ספורט.

 << דובר >> אורלי פורמן: אני חושבת שלוועדה הזאת יש הרבה מאוד עבודה, הרבה מאוד נושאים.

 << דובר >> אורלי פורמן: מערכת החינוך היא אחת המערכות היותר מורכבות במדינת ישראל.

 << דובר >> אורלי פורמן: אין אמת אחת בחינוך, דעות רבות לכל נושא.

 << דובר >> אורלי פורמן: ובכל זאת, דווקא כשאתה יושב מהצד, אתה יכול לשאול את שאלות הטעם וגם לנסות להוביל לשינויים.

 << דובר >> אורלי פורמן: יש לנו הרבה מאוד גורמים שאנחנו נצטרך להיוועץ בהם.

 << דובר >> אורלי פורמן: אני מאוד אשמח שנצא לשטח, נעשה סיורים ביחד ונראה במו עינינו, ולא רק מהמקום הזה.

 << דובר >> אורלי פורמן: אין כמו מראה עיניים.

 << דובר >> אורלי פורמן: אני שמחה שהנושא של השכלה גבוהה אולי יזכה למקום משל עצמו.

 << דובר >> אורלי פורמן: זה נושא שבדרך כלל נבלע בתוך מערכת החינוך הרגילה, כי היא באמת שואבת, אבל יש מקום לדון בהשכלה הגבוהה שמציעה מדינת ישראל היום לדור הצעיר.

 << דובר >> אורלי פורמן: האוניברסיטאות, המכללות – הציבוריות, הפרטיות, עלויות, כל מה שקורה; כי יש לנו עניין שרוב הצעירים ימצאו את עצמם גם שם, רוכשים השכלה.

 << דובר >> אורלי פורמן: אני מקווה מאוד שנמצא את הזמן הראוי לדון גם בהשכלה הגבוהה, ולא נישאב לבעיות מערכת החינוך, שנורא קל להישאב לתוכן.

 << דובר >> אורלי פורמן: וכמובן, לתרבות ולספורט, שזה לא רק הנשמה היתרה של מדינת ישראל, זו תשתית חשובה לרווחה הנפשית של כל אזרח ואזרחית, ובוודאי לילדים ולבני הנוער.

 << דובר >> אורלי פורמן: אני מציעה את עצמי עם כל הניסיון שאני מביאה לסייע, לחשוב, ככל שתצטרך, ככל שנצטרך.

 << דובר >> אורלי פורמן: בהצלחה רבה לכולנו.

רם שפע: תודה רבה.

רם שפע: חבר הכנסת דיין, אני מבין שנרשם, אז נכבד את מי שנרשם.

רם שפע: בבקשה.

עוזי דיין: אפשר לדבר פה בלי להידחף.

עוזי דיין: קודם כל, ברכותיי.

עוזי דיין: ללא ספק, האיש הנכון במקום הנכון.

עוזי דיין: מכאן אני רוצה לשרטט במילים ספורות את התקווה שלי.

עוזי דיין: אין תחום בישראל שכל כך זקוק לשינויים דרסטיים כמו תחום החינוך.

עוזי דיין: ומטבע הדברים, מניסיוני פה בוועדה – לא כחבר בוועדה – במשך השנים, לא בדיוק מה שקורה.

עוזי דיין: החילופים והפיצולים האלה לא יתרמו לטוב.

עוזי דיין: קודם כל, אני לא חושב שזה דבר מצוין להוציא את תחום ההשכלה הגבוהה.

עוזי דיין: ואחרי שנברר עוד איך חילקו את מינהל חברה ונוער בין שני המשרדים, ונראה מה קורה מזה למשל לחינוך הקרוי, משום מה, לא פורמלי ולחינוך החוץ ספרי; ומה קורה לתנועות הנוער וארגוני הנוער, שהתקווה היחידה שלהם היא שסוף סוף הם לא בחוזר מנכ"ל.

עוזי דיין: איפה הם יהיו – נראה אחר כך.

עוזי דיין: בקיצור, איפה שאתה שם את האצבע, יש פה צורך בשינוי דרסטי מאוד.

עוזי דיין: יש פה חברים מצוינים בוועדה.

עוזי דיין: כחבר בשבע ועדות, אני מצטרף לתקוותך.

עוזי דיין: שמונה עכשיו.

עוזי דיין: נשדל לעשות.

עוזי דיין: זה רק אומר שצריך יהיה להיות קצר יחסית וחותך יחסית, ולשנות דברים.

עוזי דיין: יכול להיות שהדרך לזה היא לחלק את חברי הוועדה למעין קבוצות שעוסקות בתחומים שהם בקיאים בהם יותר מאשר כל הזמן לעסוק בתשלומי הורים וכו'.

עוזי דיין: אמרתי שצריך לקצר, אז כך אעשה.

עוזי דיין: שיהיה לנו בהצלחה.

רם שפע: תודה רבה.

רם שפע: חבר הכנסת טאהא, בבקשה.

וליד טאהא: בראשית דבריי אני רוצה לברך אותך על בחירתך.

וליד טאהא: אמרתי שהצבעתי בעדך לא כי אתה מועמד הקואליציה, כי אין לי, לאדם כמוני, מה לחפש בהצעות הקואליציה, לצערנו.

וליד טאהא: לא השאירו לנו הרבה מקומות להיות שותפים ומשפיעים, אז לפחות בחינוך - - -

עוזי דיין: גם לנו לא, זה בסדר.

וליד טאהא: אם אנחנו נעשה דירוג, אני במקום זנוח.

וליד טאהא: אתה במקום טוב מאוד, בין המדוכאים עלי אדמות.

וליד טאהא: אני רציתי להמשיך ולומר שגם מערכת פוליטית, לדעתי, לטעמי, בסופו של דבר היא השתקפות של מערכת החינוך.

וליד טאהא: אם אנחנו רואים מערכת פוליטית גזענית, אז כנראה שיש לנו מערכת חינוך לוקה בבעיה, כי משם מתחיל החינוך.

וליד טאהא: בכל הנושאים אדם מעצב את דעותיו בהמשך החיים ממערכת החינוך, ועל כן אנחנו מדברים על נושא מאוד מאוד חשוב, לטעמי, אולי החשוב ביותר בכל מדינה.

וליד טאהא: בגרמניה המורה משתכר יותר מרופא, כי מכבדים את המורה שם; לעומת ישראל, שמורה צריך לחפש עבודה אחרי שהוא מסיים בבית הספר כי אין לו ממה להתקיים, מהשכר שהוא מקבל אותו בישראל.

וליד טאהא: ואם נדבר על האוכלוסייה שאני בא ממנה, שם כנראה מישהו צריך להבין שאנחנו צריכים להשקיע המון כדי לתת לכל ילד את אשר מגיע לו כילד.

וליד טאהא: אין ילד שהוא עדיף על ילד אחר, אלא אם כן יש תפיסה גזענית.

וליד טאהא: אם לא, אז כל ילד צריך לקבל שווה בשווה כמו כל ילד אחר, ובמדינת ישראל של היום, אדוני היושב-ראש, יש לנו מקומות שאתה תזדעזע לבקר בהם, לראות אותם, אפרופו יישובים בלתי מוכרים, שהילדים שם חיים בתת רמה, לומדים בתת רמה, נאלצים לנסוע קילומטרים רבים בכל התקופות של השנה – חורף, קיץ, עם כל התנאים הקשים.

וליד טאהא: אנחנו יודעים על בתי ספר שלא הייתה להם אפשרות להתחבר למים, לחשמל.

וליד טאהא: דברים מזעזעים, שעל דברים דומים אנחנו שומעים במקומות אפלים.

וליד טאהא: בנוסף לתוכניות לימוד, אני חושב שמדינת ישראל צריכה להתייחס לנושא בחברה הערבית כאל חינוך ולא כאל ריבונות.

וליד טאהא: שתפסיק לחשוש שמישהו רוצה לגנוב ממנה את הריבונות.

וליד טאהא: אף אחד לא רוצה.

וליד טאהא: היא סתם מפחדת ממשהו שאף אחד לא רוצה לעשות.

וליד טאהא: אז שלא תעסוק בריבונות, שתעסוק בחינוך.

וליד טאהא: אני מקווה שאנחנו באמת נשתף פעולה.

וליד טאהא: אני יודע, אדוני היושב-ראש, על אלפי כיתות חסרות.

וליד טאהא: אלפי כיתות חסרות בחברה הערבית.

וליד טאהא: אני יודע על בתי ספר שאסור לקיים בהם לימודים – צפיפות, ללא חצר.

וליד טאהא: תנאים קשים ביותר.

וליד טאהא: אבל אני עם נכונות לעשות שינוי.

וליד טאהא: כפי שהחבר'ה אמרו, אני מאמין שנצליח לעשות את זה.

וליד טאהא: אז בהצלחה שיהיה לך.

רם שפע: תודה.

רם שפע: תודה גדולה.

רם שפע: חברת הכנסת שטרית, ואחרי זה חברת הכנסת סאלח.

קטי קטרין שטרית: קודם כל, אני מברכת אותך, רם.

קטי קטרין שטרית: זה מרענן.

קטי קטרין שטרית: קודם כל אני מברכת את רם, חבר הכנסת שפע, שירעיף לנו שפע בוועדה הקרובה, אין צל ספק.

קטי קטרין שטרית: אבל יש לי וידוי קטן.

קטי קטרין שטרית: אני נמצאת היום בוועדת חינוך וכך אני סוגרת מעגל, כי זה היה החלום שלי.

קטי קטרין שטרית: מאז שלפני יותר מ-30 שנה הפכתי להיות מורה, שזה היה תפקיד חיי – כל חיי חלמתי להיות מורה, כי ראיתי בחינוך כדבר החשוב ביותר.

קטי קטרין שטרית: יש לי היום תלמידים שהם כבר הורים לילדים.

קטי קטרין שטרית: האמונה שלי לאורך כל הדבר הייתה שבאמצעות החינוך אפשר לשבור את כל תקרות הזכוכית.

קטי קטרין שטרית: אני מאמינה בזה, ואני ההוכחה לכך שבניגוד לכל מה שכל חיי אמרו לי במערכת, אני נמצאת כאן.

קטי קטרין שטרית: וזה סימן שכן אפשר.

קטי קטרין שטרית: וזה עתיד המדינה שלנו, החינוך הוא זה שיתווה את המנהיגים הבאים שלנו בדור הבא.

קטי קטרין שטרית: ולכן אני מברכת על הוועדה, אני מברכת אותך, רם.

קטי קטרין שטרית: אני אעזור לך ואני אשמש לך כמרכזת – במסגרת התפקיד שלי נתנו לי תפקיד נוסף בוועדה, להיות מרכזת הקואליציה.

קטי קטרין שטרית: אני מאוד מקווה, אורלי, שאנחנו כן נגיע ונהיה בהרכב מלא, למרות שיש קשיים בגלל שאנשים מפוצלים.

קטי קטרין שטרית: גם אני, כמו עוזי, נמצאת בשש או שבע – אני כבר לא זוכרת כמה – ועדות.

קטי קטרין שטרית: ולכן אנחנו נצטרך לחלק את עצמנו בין כולם.

קטי קטרין שטרית: אבל אין צל של ספק שבלב הזה שלי, אם פותחים אותו, מוצאים שם הרבה הרבה חינוך, חינוך, חינוך, ולכן אני מקווה מאוד שהעבודה שלנו בוועדת חינוך תהיה עבודה טובה מאוד וחשובה.

קטי קטרין שטרית: נכון שיש שר להשכלה גבוהה, אבל יש נושא אחד מאוד חשוב בכל המערך הזה, וזה הגיל הרך.

קטי קטרין שטרית: הגיל הרך זה האתגר הבא שלנו בוועדה.

קטי קטרין שטרית: הגיל הרך נופל איכשהו בין הכיסאות בין משרד הרווחה למשרד החינוך.

קטי קטרין שטרית: נעשו תהליכים מסוימים בקדנציות הקודמות כדי להעביר את נושא הגיל הרך – וכשאני מדברת על הגיל הרך אני מדברת מלידה עד שלוש, וכן הלאה.

קטי קטרין שטרית: אני מאוד מקווה שאנחנו נעשה את זה במשמרת שלנו, נעשה את זה כמה שיותר מהר.

קטי קטרין שטרית: כי פתאום איכשהו, עם הקורונה, שכחנו את כל מה שהיה רק לפני שנה, עם כל הסיפורים המזעזעים שהיו במדינה, וחלילה שלא לקחת את כל המסגרות הקיימות ולהפוך אותן לכאלה.

קטי קטרין שטרית: אני חושבת שהתהליך הזה הוא תהליך מאוד חשוב, כי איכשהו יש נטייה לפעמים, כשמתחילים לעבוד, שוכחים את ההבטחות, שוכחים את מה שתכננו בשנים עברו.

קטי קטרין שטרית: אני חושבת שזה האתגר הראשון שלנו שאנחנו צריכים להיכנס אליו אחרי שננסה לעבור בשלום את האתגר שכרגע אנחנו נמצאים בו, שזה הקורונה בבתי הספר.

קטי קטרין שטרית: בכל יום אנחנו שומעים על עוד בית ספר – בדרכי לכאן שמעתי שגם בחדרה נכנסו 2,000 תלמידים לבידוד, שזה מספר לא מבוטל.

קטי קטרין שטרית: אני מאוד מקווה שאנחנו כאן נוכל לסייע גם למשרד החינוך וגם להורים, למורים, לכל מי שעוסק בנושא החינוך, שזו לדעתי המלאכה החשובה ביותר.

רם שפע: תודה רבה, חברת הכנסת שטרית.

רם שפע: בבקשה, חברת הכנסת.

 << דובר >> סונדרוס סאלח: אני מצטרפת לחברי הוועדה.

 << דובר >> סונדרוס סאלח: אני מברכת את חברי הוועדה וגם את ראש הוועדה, חבר הכנסת רם שפע.

 << דובר >> סונדרוס סאלח: שתביא שפע ענייניות, מקצועניות, רצון ונחישות להשפיע ולשנות במערכת החינוך ובמצב החינוך, במיוחד בקרב האוכלוסיות המוחלשות בארץ.

 << דובר >> סונדרוס סאלח: מערכת החינוך היא המשאב הכי חשוב ויקר לנו.

 << דובר >> סונדרוס סאלח: אני חושבת שאם נשקיע במשאב הזה, זו השקעה בהווה ובעתיד של כולנו, ואם נפקיר אותו, זו פגיעה בהווה ובעתיד של כולנו.

 << דובר >> סונדרוס סאלח: משבר הקורונה הראה שמערכת החינוך היא מערכת פגיעה ביותר וקל מאוד לפגוע בה, וצריך לבנות תוכנית לשקם אותה מחדש, לבנות אותה שתהיה מותאמת לשינויים שמתרחשים.

 << דובר >> סונדרוס סאלח: אנחנו הגענו למשבר הקורונה יחד עם תוצאות מבחן הפיז"ה שהראו שמדינת ישראל היא במקום לא טוב בהשוואה למדינות ה-OECD, וזה כתוצאה מהפערים הקיימים בין האוכלוסיות השונות במדינת ישראל.

 << דובר >> סונדרוס סאלח: הפקרת החינוך בחברה הערבית תגרום לפערים כל כך גדולים.

 << דובר >> סונדרוס סאלח: השקעה בחינוך בחברה הערבית היא צו השעה, וזה מחייב תוכנית עבודה מותאמת לחברה הערבית.

 << דובר >> סונדרוס סאלח: שיהיה לכם ולנו, לכולנו, בהצלחה.

קטי קטרין שטרית: רם, אני רוצה לציין, כל אחד מאתנו קיבל סט מרהיב, מדהים מהממ"מ.

קטי קטרין שטרית: אני חייבת להגיד שהדבר הראשון שאני נחשפתי אליו בכנסת, קרן האור הטובה שהייתה לי, זה הממ"מ, שמביא לנו נתונים, מסייע.

קטי קטרין שטרית: אני רוצה להגיד שאפו גדול.

קטי קטרין שטרית: זה פשוט מדהים לראות את החלוקה.

קטי קטרין שטרית: יש פה את כל מה שאנחנו צריכים כדי לעשות את העבודה שלנו באופן מקצועי ויעיל.

קטי קטרין שטרית: אז תודה רבה לכם.

קטי קטרין שטרית: אתם כל הזמן מפתיעים לטובה, זה משהו.

קטי קטרין שטרית: כל הזמן הרף עולה.

 << דובר >> אורלי פורמן: מצטרפת להערכה ליובל ולכל הצוות.

רם שפע: מצטרף מאוד, ואני גם תיכף אתייחס.

 << דובר >> אורלי פורמן: זה לא מובן מאליו, ויישר כוח.

רם שפע: מכיוון שהכנסת בתקופה די עמוסה, אני מבין שבעוד כמה דקות אני צריך להצביע במקום אחר, אבל בכל זאת חשוב לי להתייחס לוועדה ולענייניה.

רם שפע: קודם כל, תודה רבה לחברות וחברי הכנסת שכיבדתם אותי ואת הוועדה החשובה הזו.

רם שפע: כמו שנאמר פה, בעשור האחרון הקדשתי את חיי לעולם החינוך.

רם שפע: התואר שלי הוא בחינוך, אני מורה להיסטוריה ותנ"ך.

רם שפע: בהכשרתי למדתי חינוך דמוקרטי בסמינר הקיבוצים.

רם שפע: אחרי זה שבע שנים כמייצג הסטודנטים בישראל, חבר מל"ג כמה שנים טובות, וחבר ועדה של הכשרת מורים.

רם שפע: עצם העניין הוא שזה מה שרציתי לעשות, בוועדה הזו רציתי להיות, ואני שמח שגם בני גנץ חשב שזה המקום הנכון עבורי.

רם שפע: הייתי במתח רב לפני ההכרעה, באמת.

רם שפע: הצוות שלי יכול לספר לכם, ולכן אני מאוד שמח שאני פה.

רם שפע: כן חשוב לי שתדעו – סיפרתי את זה לאנשי הצוות של הוועדה, שאני תיכף אתייחס גם אליהם – התרבות והספורט מבחינתי צריכים להיות מנת חלקה של הוועדה.

רם שפע: זה חלק מהאתגר שלנו כי תחום החינוך באופן כללי יתפוס המון תשומת לב והרבה עניינים שיהיו על סדר-היום.

רם שפע: אבל כמי שנשוי לקולנוענית שיושבת בבית וכותבת תסריט – עכשיו היא בחופשת לידה, אבל ביום-יום שלה היא צריכה לנסות להתפרנס – וכבן של ספורטאי אולימפי, שני התחומים האלה מאוד מאוד בוערים בי.

רם שפע: אני גם משחק כדורגל בעצמי, שתדעו, בקבוצה בימי שישי, אבל על זה עוד נדבר בהמשך.

רם שפע: זו המחויבות הכי עמוקה שלי בחיים, אני לא צוחק.

רם שפע: אשתי יודעת כבר עשור, את הטיסות שלנו לחו"ל אנחנו קובעים לפי המחזור החופשי.

רם שפע: אם תרצו, אני אספר לכם על זה בהזדמנות.

רם שפע: לפני שאני אגיד כמה מילים על הנושאים עצמם, אני רוצה להתייחס לצוות הוועדה.

רם שפע: דובר על הממ"מ, ובצדק, ויש פה צוות אדיר שכבר הספקתי לפגוש, ועוד לפני שנכנסתי אמרו לי, אבל ראיתי את המסירות שלכן – בעיקר שלכן, יסלחו לי הגברים.

רם שפע: גם מסירות, וגם כמו שיובל אמר בהלצה, אבל ברצינות, הרבה מאוד זמן נראה לי שרציתם להתחיל לעבוד, לחזור לתפקד, לעשות את התפקיד שאתם הגעתם עבורו, שאנחנו הגענו עבורו.

רם שפע: ואני מקווה שאתם ואני נראה אחד את השני כשותפים, נעבוד בהרמוניה ככל שאפשר, בסוף זו הדרך הכי טובה לגרום לוועדה הזאת לעבוד.

רם שפע: אני מקווה שאני אוכיח לכם שאני באמת מתכוון לעבוד ביחד.

רם שפע: כל אחד אמר פה את משך השנים שהוא נמצא, ואז גיליתי שהכי צעירה פה, היא שבע או שמונה שנים בכנסת, מהצוות של הוועדה.

רם שפע: יש פה גם כמה עשורים יותר מזה, אבל יהודית, אני לא אביך אותך פה מול כולם, על אף שכרגע עשיתי את זה.

רם שפע: מילה על חינוך.

רם שפע: גם עוזי התייחס לזה, וגם אחרים.

רם שפע: אני חושב שצריך להתייחס לעולם החינוך כאל שלוש זירות שהולכות יחד, אבל הן נפרדות.

רם שפע: אחת זה כל החינוך הפורמלי שהוא תוך ספרי.

רם שפע: כמו שאמרנו, מלידה ועד סוף בית הספר.

רם שפע: יש לנו שם עולם אדיר של משימות ואתגרים.

רם שפע: דיברת פה על לידה עד שלוש.

רם שפע: יש לנו הרבה מאוד אתגרים סביב החינוך המיוחד, שאני מניח שיגיעו לפתחנו, ועוד המון דברים שאנחנו נצטרך להתעסק בהם.

רם שפע: אמרתם את זה פה, יש גם הרבה מאוד עניינים מגזריים.

רם שפע: חבר הכנסת טאהא וחברת הכנסת סאלח, אני אומר לכם מפה מראש שמבחינתי החינוך הערבי הוא חלק בלתי נפרד מהוועדה.

רם שפע: אני מתייחס לחברה הערבית – כאדם, כאזרח וגם כחבר בקואליציה – כאל שווים, ודאי בעולם החינוך.

רם שפע: אני אעשה הכול כדי שהנושא הזה לא יהיה עניין מבחינתנו של קואליציה ואופוזיציה.

רם שפע: ככל שיש דברים, אני גם אשמח לבוא ולסייר ולראות ולפגוש.

רם שפע: זה בדמי, ואני לא רוצה שהנושא הזה יהיה אתגר עבורנו, ככל שאני אצליח.

רם שפע: חשוב לי מאוד שתדעו.

רם שפע: החינוך הבלתי פורמלי – חבר הכנסת התייחס לזה, זה מונח - - -

וליד טאהא: אני הייתי קורא לו חינוך ממשיך.

רם שפע: בדיוק.

רם שפע: זה מה שרציתי להגיד.

רם שפע: זה מונח שרק על עצם היותו אני מלין.

רם שפע: אני חושב שיש דברים הרבה מאוד דרכים טובות יותר להגדיר אותו.

רם שפע: הוא מקבל חשיבות פחותה בעיני באופן כללי בתודעה הציבורית.

רם שפע: הוועדה התעסקה בו הרבה, ואני חושב שגם אנחנו צריכים לתת לו הרבה מאוד מקום, במיוחד לאור העובדה של הפיצול הבין-משרדי עכשיו.

רם שפע: אני מוכן לקבל את הדברים של יריב לוין בהיבט הזה שזאת הזדמנות עבורנו.

רם שפע: לא בטוח שזה הדבר הנכון היה לעשות, אבל זו בטוח הזדמנות, שיש שר להשכלה גבוהה ולחינוך בלתי פורמלי שכרגע אין לו את כל התחום האדיר של שאר החינוך, ובהקשר הזה אני חושב – וכבר ישבנו על זה לעומק – שאם הוא ידע להתמקד בעולם הבלתי פורמלי ובעולם ההשכלה הגבוהה, אולי נרוויח מזה ולא נורע מזה.

רם שפע: אני מאוד מקווה.

רם שפע: אגב, בסוגריים, גם לשר החינוך, יואב גלנט, יש איזושהי הזדמנות מכיוון שההשכלה הגבוהה תמיד ישבה על שרי החינוך – לצערי, אני אומר את זה כמובן, בסוגריים – כמו מטרד, איך אני מתעסק בזה ואיך אני בא לישיבות מל"ג ומה אני עושה.

רם שפע: אז בהקשר הזה אולי שניהם יוכלו להשתמש בהפרדה הזאת כהזדמנות ולא כחיסרון.

רם שפע: הלוואי ואנחנו לא נתבדה.

רם שפע: עולם התרבות – ופה אני אסיים כי אני תיכף צריך לצאת.

רם שפע: אורלי אמרה את זה במילה: תרבות היא נכס אסטרטגי של מדינה.

רם שפע: אי אפשר להמעיט בחשיבות שלה בהשפעה על הלבבות שלנו ועל החיבור בין הזהויות השונות בחברה הישראלית, בין המגזרים בחברה הישראלית.

רם שפע: כחובב ספורט, אני חושב שבדיוק אותו דבר, הספורט הוא נשמת אפה של חברה.

רם שפע: זה הרבה מעבר למי מנצח ומי מפסיד, כל עוד הפועל מנצחת, וזה לא קורה מספיק.

רם שפע: אני אגיד לסיום, כי אני ממש חייב לצאת, שאני רוצה שהוועדה הזו תהיה כמו שאנחנו היינו רוצים לראות את המורים ואת צוותי החינוך שלנו – קשובה אחד לשני, מכילה אחד את השני, גם כשלא נסכים, ובמיוחד קשובה לציבור.

רם שפע: האזרחים והאזרחיות בישראל, אני מקווה מאוד, יראו בוועדה הזאת כבית שלהם, אם זה לבוא לפה, להיות ב"זום", או לשלוח אלינו פניות כדי שבאמת נקשיב להם.

רם שפע: זה לא אומר שתמיד נסכים, כמובן, אבל נצטרך לתת להם תחושה שאנחנו פה קשובים להם.

רם שפע: שוב, תודה רבה.

רם שפע: כדי שאני אוכל להתחיל לעבוד פה כמו שצריך, אני אלך לנסות להתעסק בנורבגי כדי לשחרר את עצמי משאר הוועדות.

רם שפע: תודה לכולם.